בדרך כלל אספירין אינו מומלץ במהלך ההריון אלא אם כן יש לאישה מצבים רפואיים מסוימים. שימוש באספירין במינון נמוך - 60 עד 100 מיליגרם (מג) מדי יום - לא נמצא כמזיק במהלך ההריון ולעיתים מומלץ לנשים בהריון עם הפלות חוזרות, הפרעות קרישה ורעלת הריון. עם זאת, שימוש במינונים גבוהים יותר של אספירין יכול להוות סיכון בהתאם לשלב ההריון. במהלך השליש הראשון, שימוש במינונים גבוהים יותר של אספירין מהווה סיכון לאובדן הריון ומומים מולדים. נטילת מינונים גבוהים יותר של אספירין במהלך השליש השלישי מעלה את הסיכון לסגירה מוקדמת מדי של כלי דם בלב העובר. שימוש באספירין במינון גבוה לתקופות ארוכות בהריון מגביר גם את הסיכון לדימום מוחי אצל פגים. אם יש צורך ליטול אספירין במהלך השליש השלישי להריון, סביר להניח כי יהיה צורך במעקב רפואי הדוק אחר האם והעובר. מינהל המזון והתרופות האמריקאי ממליץ גם להימנע משימוש בתרופות נוגדות דלקת לא סטרואידיות (NSAIDs) לאחר שבוע 19 להריון, אלא אם כן הרופא המטפל ייעץ לעשות כך. אספירין כאמור הוא סוג של NSAID וקיים חשש כי שימוש באספירין עלול לגרום לבעיות כליות נדירות אך חמורות אצל העובר. זה יכול להוביל לכמות נמוכה של מי שפיר סביב העובר ולסיבוכים אפשריים.